Grupp ta' NGOs u anke attivisti nġabbru quddiem Kastilja biex jipprotestaw kontra l-ftehim li ffirma l-Gvern mal-FKNK, il-grupp li jirrappreżenta lill-kaċċaturi Maltin u li permezz tiegħu tagħhom il-Miżieb u l-Aħrax. Il-protesta saret l-għada li grupp ta' għaqdiet ambjentali bdew proċeduri legali kontra dan l-istess ftehim, liema proċeduri nfetħu quddiem it-Tribunal għar-Reviżjoni Amministrattiva. Lebsin flokkijiet bil-logo ta' Spazji Miftuħa u bilqiegħda bid-distanza soċjali madwar il-pjazza kollha, l-attivisti semgħu leħinhom kontra dan il-ftehim anke b'tabelli u kartelluni li kienu jaqraw: "Il-kampanja tagħna lkoll," "art għall-bażużli u għal barranin. Xejn għat-tfal Maltin," u oħrajn. L-Avukat Claire Bonello qed tirrappreżenta lil Birdlife Malta, Moviment Graffitti, Din l-Art Ħelwa, Friends of the Earth (Malta) Flimkien Għal Ambjent Ahjar u lill-Professur Edward Mallia. L-Avukati Joe Ellis u Martin Farrugia qed jirrappżentaw lill-The Ramblers' Association. L-attivisti jipprotestaw quddiem Kastilja L-attivisti jipprotestaw quddiem Kastilja L-attivisti jipprotestaw quddiem KastiljaL-attivisti jipprotestaw quddiem Kastilja L-għaqdiet, flimkien, se jkunu qed jisfidaw lill-Awtorità tal-Artijiet fuq diveri livelli. Fost oħrajn, qed jakkużaw lill-Awtorità li aġixxiet b'mod arbitrarju, xejn trasparenti, diskriminatorju u nieqes mir-raġonevolezza, kif ukoll li wettqet ħafna żbalji proċedurali u li aġixxiet lil'hinn mill-poter li tagħtiha l-liġi. Qed jinsistu li għamlet konsiderazzjonijiet mhux xierqa u rrelevanti biex toħloq dan il-ftehim u tagħti din il-konċessjoni, u li dan se jfisser ostaklu għat-tgawdija tal-kampanja mill-pubbliku għal biċċa l-kbira tas-sena biex jiġi akkomodat passatemp. Qegħdin isostnu wkoll li l-liġi tal-Unjoni Ewropea ġiet miksura meta l-Gvern naqas milli jagħmel studju biex jiġi meqjus l-impatt ambjentali ta' din il-konċessjoni, kif ukoll meta l-ftehim ġie nnegozjat b'mod sigriet, b'mod li ċaħħad lill-pubbliku milli jipparteċipa fit-tfassil tal-pjanijiet tal-immaniġġjar ta' dawn iż-żewġ siti. Żiedu li l-konċessjoni mogħtija għas-somma "ridikola" ta' €400 sabiex ftit kaċċaturi jgawdu se tfisser kontribuzzjonijiet kbar mitlufa għall-Fond tal-Ambjent. Apparti minn hekk, l-għaqdiet qed jisfidaw il-ftehim għax jorbot lill-Ministru responsabbli mill-kaċċa li jimpjega conservation officers li se jkunu taħt il-kmand tal-FKNK, anke jekk ministru – li ma jitqisx bħala uffiċjal pubbliku – ma jista' jħaddem lil ħadd b'mod dirett. Fl-aħħar, qed isostnu li l-ftehim inaqqar mill-protezzjonijiet li jeżistu għaż-żoni ta' demanju pubbliku, u li b'hekk jikser kemm il-Liġi tad-Demanju Pubbliku u kemm il-Protokoll għall-Immaniġġjar taż-Żoni Kostali.